Ehdotus NEUVOSTON JA KOMISSION PÄÄTÖS yhteisön kannasta, joka koskee assosiaationeuvostossa vahvistettavaa Eurooppa-sopimuksen 7 artiklan mukaista siirtymistä Euroopan yhteisöjen ja niiden jäsenvaltioiden sekä Tsekin tasavallan assosiaation toiseen vaiheeseen

(komission esittämä)

PERUSTELUT

Euroopan yhteisöjen ja niiden jäsenvaltioiden sekä Tsekin tasavallan assosiaatiosta tehty Eurooppa-sopimus tuli voimaan 1 päivänä helmikuuta 1995.

Sopimuksen 7 artiklassa määrätään enintään kymmenen vuoden siirtymäkaudesta, joka muodostuu kahdesta peräkkäisestä lähtökohtaisesti viiden vuoden pituisesta vaiheesta; ensimmäinen vaihe alkaa sopimuksen tullessa voimaan. Assosiaationeuvosto kokoontuu ensimmäisen vaiheen päättymistä edeltävien 12 kuukauden aikana päättämään siirtymisestä toiseen vaiheeseen sekä toisen vaiheen täytäntöönpanosäännöksiin mahdollisesti tehtävistä muutoksista.

Euroopan unionin ja Tsekin tasavallan viranomaiset ovat käsitelleen toiseen vaiheeseen siirtymistä koskevia kysymyksiä useita kertoja, muun muassa 21 päivänä toukokuuta 1999 kokoontuneessa assosiaatiokomiteassa. Keskustelujen tuloksena syntyi päätelmä, jonka mukaan sopimuspuolilla on valmiudet täyttää siirtymisestä toiseen vaiheeseen johtuvat velvoitteet.

Siirtyminen assosiaation toiseen vaiheeseen vaikuttaa sopimuspuoliin seuraavasti:

Työntekijöiden liikkuvuus:

* Eurooppa-sopimuksen 43 artiklan mukaisesti assosiaationeuvosto tarkastelee 7 artiklassa tarkoitetun toisen vaiheen aikana tai mahdollisesti jo aiemmin uusia tapoja parantaa työntekijöiden liikkuvuutta ja ottaa tällöin muun muassa huomioon Tsekin tasavallan sosiaalisen ja taloudellisen tilanteen sekä yhteisön työllisyystilanteen. Assosiaationeuvosto antaa tätä tarkoitusta varten suosituksia.

Sijoittautuminen

* Eurooppa-sopimuksen 45 artiklan 1, 2 ja 7 kohdan mukaisesti Tsekin tasavalta

1. myöntää sopimuksen voimaantulosta alkaen yhteisön yhtiöiden ja kansalaisten sijoittautumisen osalta kohtelun, joka ei ole vähemmän suotuisa kuin Tsekin tasavallan omille yhtiöille ja kansalaisille myönnetty kohtelu, lukuun ottamatta liitteissä XVIa ja XVIb (45 artiklan 1 kohdan i luetelmakohta) tarkoitettuja aloja ja asioita, joiden osalta vastaava kohtelu myönnetään viimeistään 7 artiklassa tarkoitetun siirtymäkauden lopussa (1 päivänä helmikuuta 2005).

2. myöntää sopimuksen voimaantulosta alkaen Tsekin tasavaltaan sijoittautuneille yhteisön yhtiöille ja kansalaisille kohtelun, joka ei ole vähemmän suotuisa kuin Tsekin tasavallan omille yhtiöille ja kansalaisille myönnetty kohtelu (45 artiklan 1 kohdan ii luetelmakohta).

3. ei ole 7 artiklassa tarkoitetun siirtymäkauden kuluessa antanut mitään uusia määräyksiä tai toteuttanut mitään uusia toimenpiteitä, joilla olisi syrjivä vaikutus sen alueelle sijoittautuviin tai siellä toimiviin yhteisön yhtiöihin ja kansalaisiin nähden sen omiin yhtiöihin ja kansalaisiin verrattuna (45 artiklan 2 kohta).

4. myöntää sopimuksen voimaantulosta alkaen Tsekin tasavaltaan sijoittautuneille yhteisön yhtiöille oikeuden hankkia, käyttää, vuokrata ja myydä kiinteistöjä sekä luonnonvarojen ja maatalous- ja metsätalousmaan osalta oikeus antaa niitä vuokralle, jos tämä on tarpeen harjoitettaessa sitä taloudellista toimintaa, jonka vuoksi sijoittautuminen on tapahtunut (45 artiklan 7 kohta).

Tsekin tasavalta takaa edellä mainittujen määräysten täytäntöönpanon rahoituspalvelujen osalta seuraavien säädösten avulla:

- pankkeja koskeva laki N:o 21 vuodelta 1992

- 21 päivänä joulukuuta 1999 hyväksytty vakuutustoimintaa koskeva laki

Tsekin tasavalta varmistaa edellä mainittujen määräysten täytäntöönpanon 45 artiklan 7 kohdan (ensimmäisen virkkeen) osalta, joka koskee Tsekin tasavallan alueelle perustettujen yhteisön yritysten mahdollisuutta hankkia kiinteää omaisuutta, luonnonvaroja sekä maa- ja metsätalousmaata seuraavan lainsäädännön nojalla:

- valuuttalaki n:o 528/1990.

Pääoman vapaa liikkuvuus

* Eurooppa-sopimuksen 61 artiklan mukaisesti sopimuspuolet takaavat sopimuksen voimaantulosta alkaen maksutaseen pääomaa koskevien suoritusten osalta pääoman vapaan liikkuvuuden sellaisten yhtiöiden suorissa investoinneissa, jotka on perustettu isäntämaan lainsäädännön mukaisesti, ja investoinneissa, jotka on tehty IV osaston II luvun määräysten mukaisesti, sekä näiden investointien ja niistä saatujen mahdollisten voittojen rahaksi muuttamisen ja kotiuttamisen.

* Eurooppa-sopimuksen 61 artiklan mukaisesti Tsekin tasavalta:

1. takaa sopimuksen viidennen voimassaolovuoden loppuun (31 päivään tammikuuta 2000) mennessä itsenäisinä ammatinharjoittajina Tsekin tasavaltaan IV osaston II luvun mukaisesti sijoittautuneiden kansalaisten sijoittautumiseen liittyvien investointien vapaan liikkuvuuden, rahaksi muuttamisen ja kotiuttamisen (Sijoittautuminen).

2. ei toteuta tämän sopimuksen viidennen voimassaolovuoden päätyttyä (31 päivänä tammikuuta 2000) uusia valuuttarajoituksia, jotka vaikuttavat yhteisön ja Tsekin tasavallan kansalaisten välillä tapahtuviin pääomanliikkeisiin ja niihin liittyviin juokseviin maksuihin, eikä tiukenna nykyisiä rajoituksiaan.

* Eurooppa-sopimuksen 62 artiklan mukaisesti sopimuspuolet toteuttavat ensimmäisen vaiheen aikana toimenpiteitä, joiden ansiosta pääoman vapaata liikkuvuutta koskevat yhteisön säännöt voidaan ottaa asteittain käyttöön. Assosiaationeuvosto tarkastelee sopimuksen viidennen voimassaolovuoden loppuun (31 päivään tammikuuta 2000) mennessä keinoja soveltaa pääoman vapaata liikkuvuutta koskevia yhteisön sääntöjä kokonaisuudessaan.

Tsekin tasavalta takaa edellä mainittujen määräysten täytäntöönpanon seuraavan säädöksen avulla:

- valuuttoja koskeva laki N:o 219/1995.

Jotta siirtyminen toiseen vaiheeseen olisi mahdollista, neuvostoa pyydetään hyväksymään liitteenä oleva päätösehdotus, joka koskee Tsekin tasavallan kanssa perustetussa assosiaationeuvostossa vahvistettavaa yhteisön kantaa toiseen vaiheeseen siirtymisestä.

Ehdotus NEUVOSTON JA KOMISSION PÄÄTÖS yhteisön kannasta, joka koskee assosiaationeuvostossa vahvistettavaa Eurooppa-sopimuksen 7 artiklan mukaista siirtymistä Euroopan yhteisöjen ja niiden jäsenvaltioiden sekä Tsekin tasavallan assosiaation toiseen vaiheeseen

EUROOPAN UNIONIN NEUVOSTO,

EUROOPAN YHTEISÖJEN KOMISSIO, jotka

ottavat huomioon Euroopan hiili- ja teräsyhteisön perustamissopimuksen,

ottavat huomioon Euroopan yhteisön perustamissopimuksen ja erityisesti sen 310 artiklan yhdessä sen 300 artiklan 2 kohdan ensimmäisen alakohdan kanssa,

ottavat huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,

ottavat huomioon komission ehdotuksen,

sekä katsovat seuraavaa:

(1) Brysselissä 4 päivänä lokakuuta 1993 allekirjoitettu Euroopan yhteisöjen ja niiden jäsenvaltioiden sekä Tsekin tasavallan välinen Eurooppa-sopimus tuli voimaan 1 päivänä helmikuuta 1995.

(2) Eurooppa-sopimuksen 7 artiklassa määrätään enintään kymmenen vuoden pituisesta siirtymäkaudesta, joka muodostuu kahdesta peräkkäisestä lähtökohtaisesti viiden vuoden pituisesta vaiheesta.

(3) Ensimmäinen vaihe alkoi 1 päivänä helmikuuta 1995, jolloin Eurooppa-sopimus tuli voimaan, ja se päättyy periaatteessa 31 päivänä tammikuuta 2000.

(4) Assosiaationeuvosto on Eurooppa-sopimuksen 7 artiklan 2 kohdan mukaisesti tarkastellut säännöllisesti Eurooppa-sopimuksen soveltamista ja Tsekin tasavallan edistymistä taloudellisten uudistustensa toteuttamisessa sopimuksen johdanto-osassa vahvistettujen periaatteiden pohjalta.

(5) Sopimuspuolet ovat päättäneet täyttää assosiaation toiseen vaiheeseen siirtymisestä johtuvat velvoitteet.

(6) Assosiaationeuvosto päättää siirtymisestä toiseen vaiheeseen sekä toisen vaiheen täytäntöönpanosäännöksiin mahdollisesti tehtävistä muutoksista.

(7) Tsekin tasavalta on toteuttanut tarvittavat toimenpiteet sen varmistamiseksi, että toiseen vaiheeseen siirtymisestä johtuvia kaikkia velvoitteita noudatetaan,

OVAT TEHNEET TÄMÄN PÄÄTÖKSEN:

Ainoa artikla

Euroopan yhteisöjen ja niiden jäsenvaltioiden sekä Tsekin tasavallan Eurooppa-sopimuksella perustetussa assosiaationeuvostossa tehtävää päätöstä assosiaation toiseen vaiheeseen siirtymisestä koskeva yhteisön kanta on oheisen assosiaationeuvoston päätösluonnoksen mukainen.

Tehty Brysselissä

Neuvoston puolesta Komission puolesta

Puheenjohtaja Puheenjohtaja

LIITE

Euroopan yhteisöjen ja niiden jäsenvaltioiden sekä Tsekin tasavallan Eurooppa-sopimuksella perustetun assosiaationeuvoston päätös N:o .... tehty ... 2000 siirtymisestä Eurooppa-sopimuksen 7 artiklan mukaisesti Euroopan yhteisöjen ja niiden jäsenvaltioiden sekä Tsekin tasavallan välisen assosiaation toiseen vaiheeseen

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Tsekin tasavallan välillä tehdyn Eurooppa-sopimuksen ja erityisesti sen 7 artiklan 3 kohdan,

sekä katsoo seuraavaa:

Eurooppa-sopimuksen 7 artiklan 1 kohdassa määrätään enintään kymmenen vuoden pituisesta siirtymäkaudesta, joka muodostuu kahdesta peräkkäisestä lähtökohtaisesti viiden vuoden pituisesta vaiheesta.

Ensimmäinen vaihe alkoi 1 päivänä helmikuuta 1995, jolloin Eurooppa-sopimus tuli voimaan, ja se päättyy periaatteessa 31 päivänä tammikuuta 2000.

Assosiaationeuvosto on Eurooppa-sopimuksen 7 artiklan 2 kohdan mukaisesti tarkastellut säännöllisesti Eurooppa-sopimuksen soveltamista ja Tsekin tasavallan edistymistä taloudellisten uudistustensa toteuttamisessa sopimuksen johdanto-osassa vahvistettujen periaatteiden pohjalta.

Sopimuspuolet ovat päättäneet täyttää assosiaation toiseen vaiheeseen siirtymisestä johtuvat velvoitteet.

Assosiaationeuvosto päättää siirtymisestä toiseen vaiheeseen sekä toisen vaiheen täytäntöönpanosäännöksiin mahdollisesti tehtävistä muutoksista,

ON PÄÄTTÄNYT SEURAAVAA:

1 artikla

Euroopan yhteisöjen ja niiden jäsenvaltioiden sekä Tsekin tasavallan välillä tehdyn Eurooppa-sopimuksen 7 artiklan 3 kohdassa tarkoitettu siirtyminen toiseen vaiheeseen astuu täten voimaan.

2 artikla

Tämä päätös tulee voimaan päivänä, jolloin assosiaationeuvosto hyväksyy sen.

Tehty Brysselissä .... 2000.

Assosiaationeuvoston puolesta

Puheenjohtaja